KIRJALLINEN KYSYMYS E-1829/01 esittäjä(t): Lousewies van der Laan (ELDR) komissiolle. Avioliiton tunnustaminen ja yhtäläisen kohtelun edistäminen.



Virallinen lehti nro 040 E , 14/02/2002 s. 0115 - 0115



KIRJALLINEN KYSYMYS E-1829/01 esittäjä(t): Lousewies van der Laan (ELDR) komissiolle (22. kesäkuuta 2001) Aihe: Avioliiton tunnustaminen ja yhtäläisen kohtelun edistäminen Äskettäisessä rekisteröityjä kumppanuussuhteita koskevassa tuomiossa yhteisön tuomioistuin totesi, että avioliitto määritellään yleensä kahden heteroseksuaalisen henkilön väliseksi suhteeksi. Kuten tiedetään, Alankomaat antoi äskettäin homoseksuaalisille kansalaisille mahdollisuuden solmia siviiliavioliitto. Nykyisin Alankomaat on ainoa maa maailmassa, joka on tehnyt näin. Päätös rekisteröidyistä kumppanuussuhteista on aiheuttanut jonkin verran hämmennystä komission tulkinnasta. Voiko neuvosto vahvistaa, että kaikkia avioliitossa olevia neuvoston työntekijöitä kohdellaan yhtäläisesti riippumatta heidän sukupuolisesta suuntautumisestaan tai kumppaninsa sukupuolesta? Haluaisin lisäksi tietää, mitä toimenpiteitä ollaan toteuttamassa naimisissa olevien ja naimattomien työntekijöiden yhtäläisen kohtelun turvaamiseksi, mukaan lukien rekisteröidyt, mutta ei-aviolliset kumppanuussuhteet? Neil Kinnockin komission puolesta antama vastaus (18. syyskuuta 2001) Parlamentin jäsenen mainitsemassa yhteisön tuomioistuimen tuomiossa viitataan jäsenvaltioiden määritelmään avioliitosta, eikä tarkoituksena ole ollut esittää käsitteestä yhteisön lainsäädännön mukaista tulkintaa. Tuomio annettiin asiassa, joka koski samaa sukupuolta olevien, rekisteröidyssä kumppanuussuhteessa elävien henkilöiden oikeuksia, ja asia oli käsiteltävänä ennen henkilöstösääntöjen tarkistusta, jonka tavoitteena oli estää sukupuolisesta suuntautumisesta johtuva syrjintä. Alankomaiden tilanteessa tapahtuneen muutoksen jälkeen komissio on ehdottanut yhteisön kaikkien toimielinten hallintojohtajille yhtenäistä käytäntöä ja näiden avioliittojen tunnustamista henkilöstösäännöissä. Siihen asti, kunnes asiasta päästään sopimukseen toimielinten välillä ja heti kun oikeudelliset yksityiskohdat on selvitetty, komissio suhtautuu myönteisesti virkamiesten tiedusteluihin. Komissio päätti 1. maaliskuuta 2000 julkaistussa komission uudistamista koskevassa valkoisessa kirjassa(1), että henkilöstön vakiintuneiden, niin hetero- kuin homoseksuaalistenkin kumppanuussuhteiden tunnustamisen ehdot määritellään henkilöstösäännöissä. Yksi varteenotettava vaihtoehto on kehittää tunnustamiskäytäntö pelkästään oikeuksien ja velvollisuuksien määrittelemiseksi Euroopan yhteisön toimielinten työntekijöitä koskevissa henkilöstösäännöissä. Käytäntöä olisi tällöin sovellettava kaikkiin kumppanuussuhteisiin riippumatta siitä, hyväksyykö kyseinen jäsenvaltio nämä suhteet tai missä määrin se ne hyväksyy. Yhteisön toimielinten ensisijaisena tavoitteena on luonnollisesti saada aikaan oikeudellisesti joustava määritelmä, minkä vuoksi aloitettiin asiaan liittyvien lainsäädännöllisten seikkojen tutkiminen, kuten komission marraskuussa 2000 julkaistussa yhtäläistä kohtelua käsittelevässä keskusteluasiakirjassa(2) todettiin. Tutkimuksessa paneuduttiin muun muassa siihen, miten tällaisten kumppanuussuhteiden tunnustaminen vaikuttaa jäsenvaltioiden kansallisen lainsäädännön nojalla syntyviin oikeuksiin. Tutkimuksen tavoitteena on löytää oikeudellisesti hyväksyttävä ratkaisumalli, jonka avulla voidaan välttää virkamiesten kansallisuudesta johtuva syrjintä ja antaa rekisteröidyssä kumppanuussuhteessa eläville asianmukaiset oikeudet ja velvollisuudet. Jäsenvaltioiden asianomaisia lainopillisia asiantuntijoita on pyydetty raportoimaan kansallisen lainsäädännön tilanteesta. Kun kaikki auki olevat kysymykset on saatu selvitettyä, komissio ryhtyy pohtimaan, mikä olisi paras lähestymistapa rekisteröityjen ei-aviollisten kumppanuussuhteiden tunnustamiseen, minkä pohjalta se antaa sitten viralliset suosituksensa. (1) KOM(2000) 200. (2) SEC(2000) 2085.